Nonne in Nigerië ontvoerArgieffoto (Foto: James Chan/Pixabay) Gewapende mans het vier Katolieke nonne in Imo, Nigerië, ontvoer, het die polisie Maandag gesê. Dit is die jongste geweld in ŉ streek waar separatistiese spanning al hoe meer toeneem. Ontvoerings deur bendes kom gereeld voor in Afrika se mees dig bevolkte land, maar Christelike kerke is die afgelope paar weke al hoe meer geteiken. Meeste gyselaars word ná ŉ losprys vrygelaat, maar sommige word vermoor. “Vier susters van die Katolieke Kerk is ontvoer,” het Michael Abattam, polisiewoordvoerder vir die Imo-staat, aan AFP gesê. Hy sê die nonne is Sondag naby Okigwe gegryp. Hulle was op pad na ŉ kerkdiens. “Ons is op die spoor van die ontvoerders en sal poog om die slagoffers vry te laat,” het hy bygevoeg. Hy kon nie dadelik sê wat die motief vir die ontvoering is nie, omdat geen groep nog aanspreeklikheid aanvaar het nie. Die suidoostelike dele van Nigerië beleef ŉ oplewing van geweld wat toegeskryf word aan die onwettige Inheemse Mense van Biafra (Ipob) of sy gewapende vleuel ESN. Ipob streef na ŉ afsonderlike staat vir etniese Igbo-mense en ontken aanspreeklikheid vir geweld in die gebied. Meer as 100 polisiebeamptes en ander veiligheidspersoneel is sedert die begin van verlede jaar dood in geteikende aanvalle in die streek, aldus plaaslike media se statistieke. Tronke word ook geteiken en talle gevangenes is bevry en wapens is gesteel. Nnamdi Kanu, leier van Ipob, is sedertdien in aanhouding en staan tereg op aanklag van hoogverraad. Separatisme is ŉ sensitiewe kwessie in Nigerië waar die verklaring van ŉ onafhanklike Republiek van die Biafra in 1967 deur Igbo-soldate tot ŉ burgeroorlog gelei het. Meer as 1 miljoen mense is in dié burgeroorlog dood.